## Rješenje Ustavnog suda Republike Hrvatske broj U-I-146/1993. od 15. lipnja 1933.

### NN 64/1993 (6.7.1993.), Rješenje Ustavnog suda Republike Hrvatske broj U-I-146/1993. od 15. lipnja 1933.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 15. lipnja 1993. godine.
donio je ovo

## RJEŠENJE

1. Ne prihvaća se prijedlog za pokretanje postupka za ocjenu ustavnosti
Zakona o upravnoj inspekciji ("Narodne novine", broj 17/1986,
47/1990), što su ga podnijeli Sekretarijat za poslove uprave Općine R.
te Č. M. iz R. i D. Z. iz Ž.

2. Ne prihvaća se prijedlog za primjenu mjera temeljem članka 18. Ustavnog
zakona o Ustavnom sudu Republike Hrvatske ("Narodne novine",
broj 13/1991).

3. Ovo će se rješenje objaviti u "Narodnim novinama".

Obrazloženje

Podnositelji prijedloga za pokretanje postupka za ocjenu ustavnosti
osporili su odredbe članka 31, 33. i 34. Zakona o upravnoj inspekciji te
zatražili, temeljem članka 18. Ustavnog zakona o Ustavnom sudu Republike
Hrvatske, privremenu obustavu izvršenja mjere zabrane obavljanja poslova
utvrđene zapisnikom Upravne inspekcije Ministarstva pravosuđa i uprave,
i potvrđene rješenjem Ministarstva pravosuđa i uprave. Prema članku 31.
Zakona: "Ako upravni inspektor utvrdi da na poslovima za koje su propisani
jedinstveni nazivi poslova i uvjeti koje moraju ispunjavati radnici, u
smislu odredbi Zakona o upravi, radi radnik koji nema odgovarajuću propisanu
stručnu spremu prema odredbama Pravilnika o unutarnjoj organizaciji i načinu
rada, zabranit će da radnik dalje obavlja te poslove." Prema odredbama
članka 33. stavka 1. Zakona: "U vršenju inspekcijskog nadzora upravni
inspektor je dužan: narediti poduzimanje odgovarajućih mjera radi otklanjanja
utvrđenih nepravilnosti i nedostataka i odrediti za to primjeren rok; zabraniti
obavljanje upravnih radnji koje su poduzimane protivno zakonu, drugom propisu
ili općem aktu; naredit će rukovodiocu organa ili organizacije da osigura
provođenje administrativnog izvršenja rješenja donesenih po službenoj dužnosti,
za koje su se stekli zakonom utvrđeni uvjeti za izvršenje." Prema
odredbi članka 33. stavak 2. Zakona: "Mjere iz stavka 1. ovoga člana
upravni inspektor utvrđuje u zapisniku." Prema odredbama članka 34.
Zakona: "Na činjenično stanje i mjere utvrđene zapisnikom može se
uložiti prigovor u roku osam dana od dana prijema zapisnika. Prigovor ulažu
rukovodioci organa odnosno samoupravne organizacije ili zajednice u kojima
su utvrđene nepravilnosti i nedostaci odnosno naređeno poduzimanje određenih
mjera. O prigovoru rješava rukovodilac organa u čijem je sastavu organizirana
upravna inspekcija u roku 60 dana od dana prijema prigovora. Protiv rješenja
rukovodioca organa iz predhodnog stava ne mogu se koristiti pravna sredstva."
Prijedlogom za pokretanje postupka za ocjenu ustavnosti ovih zakonskih
odredaba traži se njihova ocjena sa stajališta članaka 18, 19, 44. i 54.
Ustava. Predlagači smatraju da se mjerama zabrane obavljanja poslova, koja
je izrečena dvojici predlagatelja, zaposlenih u Sekretarijatu za poslove
uprave Općine R., dira u temeljno pravo čovjeka i građanina na rad, na
slobodu rada i dostupnost pod jednakim uvjetima svakog radnog mjesta i
dužnosti, te da osporene zakonske odredbe ne osiguravaju pravnu zaštitu,
a naročito sudsku zaštitu. Ustavni sud Republike Hrvatske prijedlog nije
prihvatio. Prema ocjeni ovog Suda propisivanje zabrane daljeg obavljanja
određenih poslova djelatnika što nema odgovarajuću propisanu stručnu spremu
za te poslove, kakva zabrana je predviđena osporenom odredbom članka 31.
Zakona, nije u nesuglasnosti s ustavnim odredbama članaka 44. i 54. kojima
se osigurava pravo, pod jednakim uvjetima, sudjelovati u obavljanju javnih
poslova i biti primljen u javne službe, odnosno kojima se osigurava pravo
na rad, na slobodu rada, na slobodan izbor poziva i zaposlenja, te dostupnost,
pod jednakim uvjetima, svakog radnog mjesta i dužnosti. Navedenim odredbama
Ustava nisu nesuglasne niti odredbe članka 33. Zakona, kojima se razrađuju
dužnosti upravnog inspektora u obavljanju inspekcijskog nadzora. Odredbom
članka 18. Ustava jamči se pravo na žalbu protiv pojedinačnih pravnih akata
donesenih u postupku prvog stupnja pred sudom ili drugim ovlaštenim tijelom,
s tim da pravo na žalbu može biti iznimno isključeno u slučajevima određenim
zakonom ako je osigurana druga pravna zaštita. Prema ocjeni ovog Suda prigovor,
što je predviđen u osporenoj zakonskoj odredbi članka 34. stavak 1. Zakona,
sadržajno se uklapa u osiguravanje druge pravne zaštite u slučaju kad nema
prava na žalbu. Odredbu pak članka 34. stavak 4. Zakona treba tumačiti
u svezi s odredbom stavka 1. istog članka, to jest imati u vidu da se ona
odnosi samo na činjenično stanje i mjere utvrđene zapisnikom. Ona ne isključuje
pravna sredstva u postupku odlučivanja o pravima putem pojedinačnih akata
upravnih vlasti, i tijela koja imaju javne ovlasti, i stoga nije nesuglasna
odredbama članka 19. Ustava. Imajući to u vidu ovaj Sud nije prihvatio
ni zahtjev za privremenu obustavu izvršenja mjere zabrane obavljanja poslova
utvrđene već navedenim zapisnikom Upravne inspekcije Ministarstva pravosuđa
i uprave i potvrđene navedenim rješenjem Ministarstva pravosuđa i uprave.
Objava ovog rješenja temelji se na odredbi članka 20 stavak 1. Ustavnog
zakona o Ustavnom sudu Republike Hrvatske ("Narodne novine",
broj 13/1991). Broj: U-I-146/1993. Zagreb, 15. lipnja 1993.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 64/1993-1297